105 kg ligter, en op pad na sy einddoel | George Herald
105 kg ligter, en op pad na sy einddoel
Friday, 23 October 2015, 10:00
Sy ou klere val nou van hom af.
GEORGE NUUS - Johan Delport was eens 'n fikse rugbyspeler vir die Pietermaritzburg-polisie se tweede en derde span, maar deur ongesonde eetgewoontes en 'n onaktiewe leefstyl het hy die kilogramme laat opkruip om die skaal uiteindelik op 240 kg te laat trek.
Uiteindelik kon hy nie meer sy pligte as ondersoekbeampte uitvoer nie en moes agter 'n lessenaar gaan sit. "Ek het dit ontken as mense vir my gesê het ek is oorgewig. Ek het nooit aanvaar dat dit 'n probleem is nie," sê hy.
Dit was nadat sy ma in 2007 oorlede is en hy nie meer kon aansit by haar gebalanseerde maaltye nie dat hy op wegneemkos begin lewe het. As ondersoekbeampte was hy baie op die pad en kitskos was die maklikste uitweg. "Ek sou later sommer 'n liter Coke, pastei en groot pak skyfies koop."
Hy kon tot vier liter Coke per dag drink en twee pizzas op 'n slag verorber. Maar toe hy vir ses maande afgeboek word by die werk en hy in Desember verlede jaar vir sy suster, Hester Strydom in Knysna gaan kuier, het hy onbewustelik by 'n keerpunt gekom.
Toe sy sien hoe haar broer sukkel om te loop, self te stort en die trappe in haar huis te klim, het sy hom ferm gekonfronteer. Hy is enige soetgoed en kitskos geweier.
Sy het ook haar huisdokter ontbied en dié se waarskuwing dat hy 'n hartaanval of beroerte kan verwag as hy nie drasties gewig verloor nie, het hom tot ander insigte gebring. Met die gesonde etes wat Hester voorgesit het, het Johan begin gewig afskud.
Hy het ook 'n ortopeed gaan sien weens die pyn in sy knieë en moes hoor dat hy knievervangings nodig het, maar die operasie sal eers op 120 kg uitgevoer kan word. Johan is na die Bariatriese Sentrum vir Uitnemendheid in George verwys vir 'n maagomleiding.
Dit help persone met morbiede obesiteit om gewig te verloor, en af te hou.
Terwyl hy vir die operasie geëvalueer is en vir toestemming van sy mediese fonds gewag het, het hy 'n dieetkundige gaan sien waar hy die skaal op 190 kg getrek het. Met haar raad en motivering, en die ondersteuning van die sentrum se span asook sy suster, het die kilogramme weekliks afgerol sodat Johan 160 kg geweeg het net voor die maagomleiding op 27 Julie. Sedertdien voel hy by die dag beter en verlede week het hy 135 kg bereik, in totaal 'n volle 105 kg ligter.
"Ek voel soveel beter. Ek pas gemaklik in stoele in en gee nie om om oor my gewig te praat en ander mense te motiveer nie."
Johan hanteer die Bariatriese Sentrum se Facebook-groep en geniet die interaksie met ander mense in 'n soortgelyke posisie.
"Om jou gewoontes te verander is nie maklik nie; almal hou van lekker eet. Maar ek kan nie wag om my regte gewig te bereik nie. Ek is op 'n pad van herstel en 'n beter lewe," sê hy.